מומחי מיטב: "לאחר הפוגה בת חודש, שבה תעשיית קופות הגמל לטריטוריה השלילית"
 התשואה הנומינלית ברוטו המצטברת הממוצעת של קופות הגמל הגדולות במארס צפויה להיות סביב 2.9%- ל- 3.2%-.
 עם זאת, השונות בין תשואות מנהלי הקופות השונים בינואר צפויה להיות גבוהה יותר: בין 2.7%- ל- 4.2%-.
 התשואות של הקופות הגדולות מאוד (בנקאיות לשעבר) צפויה להיות טובה יותר מהקופות הבינוניות בגודלן והקטנות יותר.
 ירידות השערים החדות שנרשמו בשוק המניות ובאגרות החוב הקונצרניות הן הגורם העיקרי לתשואה השלילי שהתעשייה צפויה להציג.
בית ההשקעות מיטב ממשיך בסיקור החודשי של תשואות תעשיית קופות הגמל על בסיס מודל שפיתח. מודל זה מסוגל לתת אומדן מקורב מאוד לתשואות שהשיגו בממוצע קופות הגמל הגדולות בשוק מיד עם סיום החודש החולף בלא שיהיה צורך להמתין לנתונים המתפרסמים ע"י קופות הגמל עצמן, מאוחר יותר, בדרך כלל באמצע החודש. כתבת סיקור שנייה יוצאת באמצע-סוף החודש ומסכמת את התשואות בפועל.
מדד "מיטב" לקופות הגמל וקרנות ההשתלמות הגדולות במארס 2008 מצביע על תשואה שלילית נומינלית ברוטו משוקללת של כ- 2.9%- ל- 3.2%-.
התשואה של הקופות בסדרי גודל בינוניים וקטנים צפויה להצביע באופן טבעי על שונות גבוהה יותר, אבל כקבוצה היא עשויה להציג תשואה נחותה לעומת הגדולות, פחות בגלל הרכיב המנייתי ויותר בגלל ההבדל ברכיב איגרות החוב.
קופות הגמל הגדולות משקיעות מ"טעמים היסטוריים" ומפאת גודלן יותר באג"ח ממשלתיות, בעוד שהקטנות יותר נוטות להשקיע באג"ח קונצרניות.
החודש נרשמו הבדלים גדולים בתשואות: מדד אג"ח קונצרני ירד ב- 1.6%, ואילו מדד אגרות החוב הצמודות הממשלתיות עלה ב- 0.1%. התוצאה היא פער של כ- 0.5% עד 0.8% בממוצע לטובת קופות הגמל הגדולות.
ירידות השערים החדות שנרשמו בשוק המניות המקומי, יחד עם הירידות שנרשמו באיגרות החוב הקונצרניות, הן הגורם העיקרי לתשואות השליליות שהתעשיה צפויה להציג.
חודש מארס נפתח בירידות שערים חדות, כהמשך ישיר למגמה השלילית, שאיפיינה את בורסת תל אביב בחודשים האחרונים.
המסחר המקוצר, על רקע עיצומי עובדי הבורסה, לא הטריד את המשקיעים, שהתמקדו במעקב אחר ההתרחשויות בזירה העולמית ובזרם הדוחות הכספיים, ששטף את בורסת תל אביב במהלך החודש החולף.
אך, אין ספק, כי גולת הכותרת שייכת למטבע האמריקאי, שהסעיר את המשק הישראלי, ייצר כותרות חדשות מידי יום, ורשם שפל חדש של למעלה מ- 11 שנים, כששערו היציג נקבע על רמה של 3.38 שקלים (ב- 19.3).
נראה, כי בנק ישראל, שהצהיר עד לא מזמן על כוונתו, שלא להתערב במסחר במט"ח, חזר בו. רכישת דולרים ופיתוח תכנית יומית להגדלת יתרות המט"ח במשך השנתיים הקרובות תרמו להתחזקותו של המטבע האמריקאי, ועודדו מעט את היצואנים.
לשוק המניות, כאמור, זה לא תרם, והמדדים המובילים סיכמו את החודש בצד האדום של המתרס.
עוד ברקע המסחר: הפחתת ריבית נוספת בארה"ב בשיעור של 0.75%, לרמה של 2.25%, והפחתת ריבית בישראל בשיעור של 0.5%, לרמה של 3.25%.
בסיכום חודשי רשמו שני המדדים המובילים עליות נאות: מדד ת"א 25 ירד ב- 10.2% ומדד ת"א 100 צנח ב-10.3%, מדד ת"א 75 ירד בשיעור של 11.1%, מדד יתר 50 ירד ב- 11.2% ומדד יתר 120 רשם ירידה של 12.7%.
ברמה הענפית, מדד ת"א נדל"ן 15, איבד 15.6%, מדד מניות הטכנולוגיה, תל-טק 15, סיים את החודש בירידה של 13.3%, ואילו מדד הבנקים ירד ב- 12.5%.
בשוקי המניות בחו"ל היה הבדל ניכר בין שוק המניות האמריקאי לאחרים.
מדד הדאו ג'ונס שמר על יציבות, ה- 500S&P ירד ב- 0.6% והנאסד"ק עלה ב- 0.3%. הניקיי ביפן ירד ב- 7.9%, ה – DJ STOXX 50 באירופה ירד ב- 5.0%.
התשואות בבורסות חו"ל הינן במונחי המטבע המקומי, לכן, נוכח הפיחות בשקל מול מטבעות אלה (למעט הדולר), הקטין את הנזק שנגרם לקופות מירידת המניות.
באפיק המט"חי, שמיוצג בשיעור נמוך יחסית בקופות הגמל, בדרך כלל 4.0% עד 7.0% (פרט לחשיפה מט"חית עקיפה, למשל ע"י אחזקת מניות בחו"ל), רשם הדולר, היחלשות מול השקל בשיעור של 2.3%.
מול האירו רשם השקל פיחות של 1.6%. צמודי המט"ח הקונצרניים ירדו ב-1.5% וצמודי המט"ח הממשלתי (איגרת חוב אחת בלבד) ירדו ב-3.0%.
איגרות החוב הממשלתיות הצמודות למדד עלו בחודש מארס ב-0.1%. האג"ח הארוכות ל-7 עד 10 שנים ירדו ב- 0.1%, האג"ח לטווח פדיון של 5 עד 7 טיפסו ב- 0.3%, האג"ח לטווח פדיון של 2 עד 5 שנים עלו ב- 1.2% ואיגרות החוב לטווח הקצר של 0 עד 2 שנים עלו ב-1.3%.
לעומת זאת, איגרות החוב הקונצרניות הצמודות למדד ירדו ב- 1.6%.
מדד איגרות החוב הממשלתיות השקליות עלה ב- 0.4% והוא מייצג עלייה של 0.3% בשחרים (כאשר השחרים הארוכים לטווח של יותר מ- 5 שנים עלו ב- 0.1%, השחרים הבינוניים לטווח של 2 עד 5 שנים עלו ב- 0.5% ואילו השחרים הקצרים לטווח של 0 עד 2 שנים עלו ב- 0.7%), עלייה של 0.4% נרשמה בגילונים, ועלייה של 0.5% במק"מים.
ההשפעה של כל אלה מתבטאת, כאמור, בתשואה נומינלית ברוטו משוקללת של בין כ- 2.9%- ל- 3.2%-.